ข้อคำนึงสำหรับแหล่งพักเงินที่แปลงเป็นเงินสดได้เร็วมีเรื่องใดบ้าง
แหล่งพักเงิน” ที่สามารถแปลงเป็นเงินสดได้เร็วมีด้วยกัน 2 กลุ่ม คือ บัญชีเงินฝากทั้งแบบบัญชีออมทรัพย์อัตราดอกเบี้ยพิเศษและบัญชีฝากประจำ และกองทุนรวมตราสารหนี้โดยมีตั้งแต่กองทุนรวมตราสารหนี้ระยะสั้น (Money Market) และกองทุนรวมตราสารหนี้ที่มีอายุตราสาร (Duration) เกิน 1 ปี ซึ่งจะให้ผลตอบแทนที่สูงกว่า โดยมีสิ่งที่ต้องทำความเข้าใจและใช้ความระมัดระวังที่แตกต่างกัน ดังนี้

1. ระยะเวลาในการเปลี่ยนเป็นเงินสดของกองทุนรวมตราสารหนี้
หากเป็นกองทุนรวมตราสารหนี้ระยะสั้น เมื่อขายออกจะได้รับเงินสดในวันทำการถัดไป (T+1) ส่วนกองทุนรวมตราสารหนี้ระยะกลาง บางกองทุนอาจจะต้องรอ 2 วันทำการ (T+2) หรืออาจมีข้อจำกัดตามแต่ที่กองทุนนั้นๆ ระบุไว้ 

2. ความผันผวนของมูลค่าสินทรัพย์สุทธิ (NAV) กองทุนรวมตราสารหนี้
เนื่องจากผู้จัดการกองทุนมักจะลงทุนในตราสารหนี้ (หุ้นกู้, พันธบัตร) ที่ซื้อขายในตลาดรอง ซึ่งจำเป็นต้องมีการแสดงราคาตลาดให้เป็นปัจจุบัน (Mark to Market) ตามราคาที่มีการซื้อขายในตลาดในแต่ละวัน ทำให้มีโอกาสที่ NAV จะลดลงหากราคาตราสารหนี้ลดลง จากสาเหตุต่างๆ ดังนี้
- การผิดนัดชำระหนี้ของผู้ออกตราสารหนี้
- อันดับความน่าเชื่อถือ (Credit Rating) ที่ลดลงจากสถานะการดำเนินงานของผู้ออกตราสารหนี้
- อัตราดอกเบี้ยตราสารหนี้ฉบับใหม่ๆ ที่เพิ่มขึ้น ทำให้ราคาตราสารหนี้เดิมต้องลดราคา เพื่อให้ผู้ซื้อรายใหม่ได้รับผลตอบแทนใกล้เคียงกับตราสารหนี้ออกใหม่
- อัตราแลกเปลี่ยนมีการเปลี่ยนแปลง กรณีมีการนำเงินไปลงทุนต่างประเทศ

3. การเปลี่ยนแปลงของภาวะอัตราดอกเบี้ย
อัตราดอกเบี้ยจะมีการปรับขึ้นลงตามสภาวะเศรษฐกิจ ในภาวะดอกเบี้ยขาขึ้น ราคาหน่วยลงทุนของกองทุนรวมตราสารหนี้ ณ สิ้นวัน อาจปรับตัวลดลงจนทำให้นักลงทุนมีโอกาสขาดทุนหรือได้ผลตอบแทนลดลง ในขณะที่การฝากเงินในบัญชีออมทรัพย์มีโอกาสได้ดอกเบี้ยที่ปรับสูงขึ้น ถึงแม้ปัจจุบันดอกเบี้ยนโยบายของไทยยังอยู่ในระดับ “คงที่” แต่ด้วยแรงกดดันจากภายนอกและแนวโน้มเงินเฟ้อที่ค่อยๆ ปรับตัวขึ้น ทำให้ในอนาคตข้างหน้า ประเทศไทยก็มีโอกาสที่ดอกเบี้ยจะอยู่ในขาขึ้นเช่นกัน ดังนั้น ทางเลือกที่น่าสนใจ คือการฝากเงินออมทรัพย์ดอกเบี้ยพิเศษ หรือฝากประจำระยะไม่เกิน 1 ปี มากกว่าการลงทุนในกองทุนรวมตราสารหนี้ระยะสั้น
ความรู้ทางการเงิน